Și cuvintele sînt o provincie

vizavi de sensurile pline de viață de sub ele,

sensuri nebănuite acolo, deasupra.

Însă

*tartină, cvasinecunoscută*și *a gestiona o relație*

sînt cuvinte rostite cu atîta putere,

încît au smuls de sub ele

un sens care le-a făcut sinonime.

Pentru mine doar, ce-i drept.

Și-n clipa-n care

sensul nebănuit

s-a desprins din colcăiala de sensuri

de sub cuvintele astea

și a urcat în ele atingându-și ținta

din plin,

adică pe mine,

*tartină, cvasinecunoscută*și *a gestiona o relație*

au încetat să mai fie o provincie.

Spre deosebire de cuvîntul „gîscă”.

*Ești o gîscă*,

mi-a spus de mult un bărbat,

aveam vreo nouăsprezece ani.

Dar cuvîntul lui,

„gîscă”,

n-a ajuns la mine,

cum nici bărbatul acela.

Ca și cum nu existau.

Nici el

și nici cuvîntul lui, „gîscă”.

Nici măcar ca un provincial în provincie.