şi eu am văzut draperiile devenite spre seară

nişte braţe atârnând pe lângă corp

cum răul intră prin vizorul uşii

când nimic nu e de partea cealaltă

(totul se petrece în colţurile încăperilor

pe sub mese

în spaţiile dintre dulap şi perete

dintre pat şi podea

dintre carne şi cuţit)

cum aerul se îngroaşă

şi nu ajunge la plămâni

iar cuvintele care eliberează sunt o baie

din care ieşi întotdeauna mai murdar

decât ai intrat