zilele au venit calde şi umede

pielea lipită de perete

mâinile apăsate pe tâmple

aerul învârtind lucrurile din jur

ameţeala asta din nervi

când unghiile lovesc lemnul mesei

ar trebui să fie simplu

nici un echivoc nici un ricoşeu

totuşi în faţa mea eşti tu

iar în faţa ta un pahar cu apă

nimic la locul lui nimic la adăpost

de zilele astea calde şi umede care sufocă

vârtejul se epuizează praful

se aşează peste lucruri cu zgomot

când moartea e o molie cuibărită într-o vertebră

şi urcă încetişor pe coloană

ca mercurul în termometru