tom&jerry erau mai cool decât mama&tata

când pentru ei totul era un *nu se poate*continuu

tom&jerry ne arătau că totul e posibil

să cazi de la înalţimi mari să te ridici şi să fugi mai departe

să te paraşutezi cu umbrela de pe casă

să-ţi găureşti stomacul şi să te faci stropitoare pentru flori

şi-apoi ei ne învăţau despre lume mai mult decât mama&tata

care nu ne-au spus că poţi să devii plat ca o foaie

dacă trece peste tine un automobil

după aceea îţi pompează cineva aer prin degetul de la picior

şi redevii o figurină de carne

carla kitty eu şi păpuşa charlie

am încercat cu trenul

kitty a rămas pe şine iar noi priveam din spatele unor tufe ţepoase

tom&jerry erau prea cool pentru noi