cel mai potrivit să înnebunești  
este atunci când te trezești la amiază după un somn lung și  
te gândești să-ți rulezi o țigară  
sau după ce vorbești cu o fată simplă și  
te cerți cu toată lumea și nu te mai duci  
să-ți vezi fiica din Macedonia  
  
cel mai potrivit să înnebunești  
e după ce descoperi că fata nu e deloc simplă,  
doarme pe flori de lotus și ți se strecoară în somn  
atunci când lași lumina aprinsă  
  
la drept vorbind, orice moment e unul potrivit să înnebunești  
pentru că te trezești în fiecare zi la amiază  
și adormi tot timpul cu lumina aprinsă  
  
și radioul pornit  
  
și nici nu fumezi vreodată țigări rulate  
pentru că ești prea leneș  
  
cel mai potrivit să înnebunești  
e după ce te-ai legănat o vară întreagă în hamac  
și ai aprins lumânări pentru actrița moartă din Macedonia  
căreia i-ai făcut mai demult un copil  
  
cel mai potrivit e să te așezi undeva pe jos  
cu o cafea fără lapte și mult zahăr și să înnebunești  
în timp ce-ți rulezi țigara.