se scurge printre degete

acoperă pământul ca ninsoarea prea albă

la care nu am voie sa mă uit

îl simt cu picioarele

rece și umed

e o imagine schimbătoare

care îmi scapă oricât aș încerca

culcă-te și deschide ochii în vis

privește-ți mâinile

nu le vei putea menține aceleași

totul în jurul tău e altfel

nu te mai recunoști

exteriorul tău e interiorul tău

ești întors pe dos

cu inima și ficatul și toate organele în afară

deschide ochii și uită-te la tine

nu te vei putea menține același mult timp

părul ți-a crescut prea mult peste noapte

și acum e împletit cu părul altora

într-o singură coadă comună

degetele noastre au explorat totul în jur

și acum știu mai multe decât noi

dacă ne vom pierde

și sigur ne vom pierde într o zi

vom închide ochii în diferite părți ale lumii

și-i vom deschide în același câmp devastat