din senin

cum te⁠-⁠ai ridica de pe scaun în timpul unei conferințe

cu profesori și doctori honoris causa

ca să strigi *cucurigu*

și atunci mă întreb dacă într⁠-⁠adevăr totul a fost bine

dacă am stat cum se cuvine în dreapta ta

și mi⁠-⁠am aranjat părul o dată la cinci minute

(niciodată nu se știe cum apare de acolo

un cuc de jucărie să ne spună cât e ceasul)

dacă am băut cât trebuie

(minimum trei cocktailuri)

și mai ales ce trebuie

(tequila cu suc de lămâie și gheață

ca să te doară capul insistent și ca lumea)

dacă nu cumva ți⁠-⁠am spus prea devreme că nu

sunt interesată

și  (Doamne ferește) dacă nu cumva am fugit din club

cât timp ai fost la baie

spui totul a fost bine

cum ai spune că totul a fost un dezastru un măcel anarhie

chiar și așa – nimic –

a fost bine

și întotdeauna e al naibii de cald

într⁠-⁠o sală de conferințe