sunt molima ce bântuie întru amiază

strecoară-te odată cu umbrele nopții

să vezi pletele astea răsfirate pe toată bolta

și colții sfârtecând albastrul cerului

nu știu să fac cuiva pe plac, nici să refuz delicat

nu mă gândesc decât la ceea ce simt eu – frigul din oase

și pulsul din tâmplă

(apoi o bilă de foc rostogolindu⁠-⁠se brusc pe coloană)

nu știu să iau de aripi un fluture fără să i le frâng

nu-ți voi scrie texte frumoase

voi veni la tine

ca o lighioană neprimită pe Arcă

să hăpăi ce⁠-⁠a mai rămas

**\***

revărsate peste barba încâlcită

pletele lungi și negre atât de înșelătoare ca venele

care îmi străbat brațul transparent

și rădăcinile descoperite de ploaie

ceva ce ar trebui să rămână ascuns

expus în lumina rece

a unei dimineți de decembrie