*A fi singur pentru tot restul vieţii ar putea crește riscul de a dezvolta*  
*demenţă cu 42% comparativ cu persoanele căsătorite.*  
(The Independent)

Nu dau doi bani pe ce spun oamenii ăia mereu triști, învinși de climă în  
lupta pentru endorfine, nu cred în paturile lor nefăcute după standarde europene.  
Aici, la noi, în centrul unui oraș bine poziţionat, dragostea  
coboară încet, cu precauţie, ca un alpinist ale cărui fese, strânse bine în curelușe,  
îţi dau siguranţa că nimic rău nu se poate întâmpla.  
Aici, pe malul unui râu în care plutesc cele mai nobile raţe și  
gunoaie de secol 21, lumina e o disfuncţie tactilă care ne  
împiedică să simţim pericolul. Pentru că noi mai mult nocturn decât  
diurn, mai mult pe orizontală decât pe verticală, mai mult lucidele  
halucinaţii ale verii, decât somnul odihnitor al anestezicelor.  
Aici avem cruzimea de a încuraja oamenii pe patul  
de moarte, aici neputinţa se dă prin noi ca pe Transfăgărășan,  
deși suntem cu ppt-urile la zi și creierul  
fezandat în săli de lectură și conferinţe intergalactice.  
Uite, praful ăsta argintiu care ţi se împrăștie în jurul gurii  
din șerveţelul mototolit cu care te ștergi e  
corpul unui superb fluture de noapte.  
Aici stewardese cu sâni detașabili te vor învăţa gesturile  
de supravieţuire, dar dacă nu te descurci, nu-i nimic,  
bumbacul hainelor tale va fi un bun fertilizator pentru solurile din  
Nicaragua. Aici nu-ţi va fi niciodată dor de casă, vei înţelege  
stupiditatea acestei false intuiţii etimologice. Gândește-te la  
suflet ca la o sobă micuţă în care sunt sterilizate cele mai  
infectate instrumente. Aici, la noi, poţi  
fi singur pentru tot restul vieţii.