Mai mișto decât filmele mele cu tine nu au cum să fie  
decât documentarele despre urși. La fel ca noi, sunt capabili de explozii  
de viteză, dar obosesc repede și, prin urmare, se bazează mai mult pe  
ambuscadă decât pe urmărire. Dar noi ne mișcăm în reluare, aducem mai  
degrabă cu niște pârși, vrem calitate, nu cantitate, lentoare și poate pe final  
câteva șoapte care să semene a iubire, gen.  
Știm amândoi că n-aș fi avut nicio șansă ca regizor. Regina  
scenariilor prăpăstioase, Oscarul pentru cel mai  
lacrimogen final, în stare să emoționeze și un gropar.  
Te lauzi că știi pe de rost fiecare teritoriu câștigat în beznă și în  
clarobscur, în penumbră și în lumina sintetică, chiar dacă pentru asta a  
trebuit să ajustezi încontinuu imaginea și sunetul, să scoți un corp mai bun  
acolo unde natura a zis nu și nu, dar dă-mi voie să-ți pun o întrebare  
ușor patetică, zi drept, ești șoimul meu cel căutat chiar tu,  
sau doar un boomer ingenuu?

Deprinderile de prădător sunt de obicei transmise puilor de către  
mamă. S-a observat că ursoaicele au cel mai agresiv comportament.  
Posesive & nemiloase, folosindu-se de masculi ca de un simplu  
echipament, pe care la sfârșit îl arunci la deșeuri periculoase.  
Cum îmi imaginez și eu că aș fi, bravez mult, o dau pe  
glume, și zic că o să fiu bine, dar la sfârșitul zilei,  
inima mea nu e Muhammad Ali. Ci mai degrabă o pungă  
cu aurolac din care un bărbat frumos și încă tânăr trage pe furiș.  
În timp ce eu mă îndrept, târâș-grăpiș spre noaptea asta  
rece și fără memorie, ca un pat matrimonial într-un hotel,  
să proiectez mai departe filmele mele cu tine,  
din care mă smulg greu, ca atunci când furi o bicicletă  
și-o iei cu tot cu rastel.