am trecut și peste iarna asta peste sonoritatea  
goală a camerelor din care ai vrut să plec și  
am plecat peste somnul defazat iar acum când  
a dat căldura și în sfârșit putem dormi din nou  
dezbrăcaţi fiecare își vede de ale lui luăm taxiuri  
diferite și ne dăm seen pe facebook nopţile  
tropicale ale iubirii noastre par niște metastaze  
digitale ale minţii mele o amintire arhivată doar în  
senzorial poveștile despre suflete pereche sexe  
pereche nu mai spun nimic nici unei romanţioase ca mine  
îmi doresc lucruri simple o digestie ușoară puţină  
tandreţe un pahar cu lapte rece când mă trezesc  
dar zilele trec și încep să mă obișnuiesc se poate trăi și așa  
se poate să adormi lângă laptopul încins și noaptea să te  
lipești de el ca să simţi puţină căldură  
ultima noastră întâlnire a avut ceva din disciplina și  
corectitudinea ţărilor nordice nimic erotic nimic eroic doar  
calmul vapoarelor obosite când se îndepărtează de port  
mașinuţele bușindu-se în bâlci cu frenezia inimilor noastre  
după alcool ar fi putut deveni soundtrack-ul unui scurtmetraj despre regăsire  
n-a fost așa nici măcar rutina verbală a cuplurilor distanţă  
între scaune intimitatea asimptotică a barului  
m-am întins peste masă până la mâinile tale  
ţi le-ai tras înapoi în momente de genul ăsta  
dacă s-ar așeza pe mine o drosophila melanogaster m-aș prăbuși  
te-ai dus să fumezi am multiplicat și mărit în gând imaginea până  
am obţinut-o pe cea dorită noi pe canapea serialul căzuse plapuma și  
pentru câteva secunde cât ţi-am văzut picioarele m-am  
emoţionat așa cum poate doar marii maeștri italieni se mai  
când după 24 de luni de maturare asistă la deschiderea unei  
roţi uriașe de parmezan cel mai trist e că îmi place prea mult cum  
te miști deasupra mea cu tot hardul și softul tău cu patternurile  
toxice în care te complaci chiar și acum când  
nu mai ai nevoie de mine și indiferenţa mă  
neutralizează iar dimineţile nu mai au frumuseţea hormonizată a  
legumelor din supermarket chiar și acum când între noi  
doar iluzia comunicării survolând stepa virtuală economia a  
1,5 litri de salivă produsă zilnic involuntar cu care în  
absenţa ta nu știu ce să fac și cel mai trist e că zilele  
trec și că se poate trăi și așa