desfă bilețelele și încearcă să vezi

cutia pe care scrie *handle with care*

un arici terciut de roțile unui 4X4 în care o familie

fericită se întoarce de la biserică

restul de hamburger plimbat de scările rulante

nu mai știu de unde se începe iată câteva lucruri o să-ți

amintească de mine de o dimineață în care

ai stat cu gura ca un fruct înțepenit în sârma

ghimpată a trupului meu

vino mai aproape de deasupra se văd mai bine

defectele de fabricație aici boala face frigărui

din organele mele și tu într-un colț al camerei trăgându-mi pe nas

inima pisată asculți cum toate lucrurile bune la care m-aș putea gândi acum

ca niște avionașe de hârtie într-un ventilator performant

se fac ferfeniță în capul meu