Poate că oamenii chiar dau tot ce e mai bun din ei doar  
atunci când sunt zdrobiţi, ca măslinele.  
Sau poate că nu, ce știu eu, mintea mea e un șvaiţer prin care  
șuieră muzica șoarecilor de laborator când îi îmbrăţișează șublerul.  
Nu sunt alergică la nimic și totuși sufăr din orice, e suficient să-mi spui că  
nu-ţi place marţipanul și voi începe să plâng. Căldură umană eliberată  
haotic, conţinuturi psihice descărcate aiurea, nervi de dimineaţă, de  
nesomn și lehamite, proiectaţi în cei dragi ca un avion care își  
golește dejecţiile deasupra unui vas de croazieră. Nu-i nimic, te uiţi spre  
paharul cu bere, aproape că ai putea să-i vezi jumătatea plină, dacă n-ar fi  
acoperită de amprente pe care, cu puţin noroc, va mai dura  
10 ani până să le reproducă maeștrii cyborg. Sunt lucruri simple în jurul nostru care îmi  
fac inima origami. Anarhie emoţională, cutremure insesizabile, frumuseţea naturii  
destrămându-se prin propriile forţe, orașe prin care se circulă mai  
greu ca în sângele meu și tot aerul ăsta cu care nu am  
știut niciodată prea bine ce să fac. E târziu, copiii te așteaptă acasă, mai bine  
nu mă lua în seamă. Suntem cu toţii 80% „le am și eu pe ale mele”, restul  
apă și calciu. Privește, constelaţiile astea par moftul unui artist  
contemporan, dar nu fac mai mult decât osatura delicată a unei păsări  
colibri. În turnul de control nu a mai rămas nimeni, fotograful cu  
Parkinson aproape că a nimerit butonul, măslinele sunt coapte, ar putea  
fi sfârșitul. De s-ar opri odată aici.