e ceva sacru în felul în care plânge băieţelul chinez  
în faţă la Antipa ceva sacru și te umple de respect atunci când mama îi  
plesnește mâinile îl ceartă să se gândească și el puţin la Mandatul Cerului la  
dinastia Zhou sau măcar la dinastia Han faptele de vitejie Marele  
Zid Chinezesc și toată istoria care a făcut posibilă această  
excursie într-un oraș blestemat pentru ca el să vadă scoici gigant animăluţe de vârsta lui  
împăiate craniul unei balene de acum o mie de ani găurit de un cântec ce  
pur și simplu a scos-o din minţi  
mă umplu de respect pentru limba asta și merg mai departe la terase  
șerveţelele sunt la locul lor vântul le face să se zbată sub tacâmuri ca niște  
inimi mici gata pentru transplant mă asigur când trec strada semn că la locul ei e și  
dorinţa de a rămâne în viaţă când știi că undeva cineva te iubește sau măcar  
se masturbează cu gândul la tine  
acum trei zile la Universitate un bărbat și-a tăiat venele pe fântâna arteziană cu  
precizia unui sportiv care exersează zilnic la aceeași oră în același loc  
așa se întâmplă când nu e nimic să te înduioșeze nimeni să-ţi  
plesnească mâinile să-ţi dea o minge antistres un yoyo  
la momentul potrivit sau să i se facă milă de tine și  
să dea Ctrl+s  
merg mai departe mirosul proaspăt de vopsea al  
fântânii de la Universitate mă înviorează și  
îmi face poftă de cireșe