Capul meu este plin de cutii mici de sidef

care alcătuiesc un zgârie-nori plin de birouri.

Acolo sunt funcţionari care privesc

iarba, cerul, oamenii,

şi îmi trimit rapoarte

despre ce am văzut.

Pe vârful clădirii pâlpâie o reclamă uriaşă:

Outside is cool!

Alţi angajaţi născocesc tot felul de îndemnuri:

Transformă-ţi atacurile de panică în ceva plăcut!

Cumpără-ţi o cutie în care să stai

şi una cu care să te deplasezi!

Lasă epuizarea sexuală să te acopere

ca vidul din ambalajele produselor!

Trupul meu e o panglică sângerie care leagă,

răsucită cu eleganţă, cutia în care mă sufoc încet.