1. celulele mele se simţeau părăsite

dau zăpada

lopeţi de jar alb pulverizate în aer

pentru o clipă există umărul

pentru o clipă încheietura mâinii

a trecut atâta timp de când

n-am mai transpirat cu toţi porii

încât a devenit o trăire psihedelică

zăpada alunecă de pe acoperişul de sticlă

din streşini cad broaşte străvezii lip-lip pe beton

am terminat stau la soare sprijinit de lopată

grade minus degetul mare pulsează dureros

îmi vine să îl bag în gură ca pe o acadea

mă gândesc că fac toate astea fără efort

dar e un efort continuu

să fiu împreună cu celulele mele

acum torc asemenea radiatorului unei maşini

oprite de curând

2. le traiettorie delle mongolfiere

vântul este favorabil desprinderii

coroanele copacilor sunt baloane cu aer cald

echipajele lor (probabil spiriduşi)

aruncă peste bord întregul balast

trunchiurile pârâie ca nişte funii groase

nodurile făcute la începutul primăverii

sunt desfăcute cu grijă

baloanele ruginii şi galbene decolează

pământul presărat de funigei

şi funiile suspendate în aer

sub cerul de metan lichid

trec două siluete minuscule

gurile lor produc fără oprire

baloane de dialog din care aflăm

ce planuri au de revelion

şi că îşi vor cumpăra îngheţată

odată ajunşi înapoi în oraş

3. fără alte precizări

dimineaţa

sunet de zaruri

deasupra capului

sau rândunele

o chelneriţă împarte

scaunele roşii de plastic

puse unele peste altele

şi nu-i nimeni

o săgeată verticală

pe panoul publicitar