1. antene

m-am întins aici unde iarba

face un vârtej

ciobanul fluieră doar atât cât

să nu treacă pragul ecoului

îmi ascult pulsul sunt pe urmele

unui animal fantastic

care bate o dată din picior

şi se deschide o uşă

mai bate o dată

şi dispare

o insectă îşi mişcă antenele

circular

ele nu se ating niciodată

dar există curenţi

(urmat de setea asocierilor

dintre liniştea care mă cuprinde

şi liniştea din jur)

2. die perfekte welle

sub apă

o efervescenţă rău prevestitoare

o ţeavă fisurată

sub apă se simt

corpuri gelatinoase

de fapt propria respiraţie

de fapt şortul larg alunecos

deschid ochii

mă uit spre mal

figurine de lemn ce-mi seamănă

vociferează mă aşteaptă

un dumnezeu atomizat

ezit

înot mai departe

spre larg

undele cerebrale

ies de pe fm

ies de pe am

se termină banda

e linişte

3. switch off

foarte rar

o muscă se izbeşte de geam

ploaia invizibilă mişcă frunzele

lumina se opreşte pe terasă

ca un sediment al după-amiezii

din candelă

(cap de demon surâzător)

iese un fir de fum

respiraţia mea nu-l tulbură