Prin tristeţea peisajului răzbat axiomele tale imaculate,  
omuleţule, şi parcă accept suferinţa  
şi decăderea oraşului industrial,  
vitrinele ticsite cu bibelouri,  
calul ridicat pe picioarele dinapoi, ceas de mână  
cu brăţară metalică atârnată de grumaz.

E coadă la visul american drive-in,  
burticile respiră sub centură.  
Am aşezat tot anul BCA peste BCA cu înfrigurare,  
casa ideală pentru molusca ta,  
în măruntaiele totemului digital.  
Fostul campionul mondial la memorie  
a spus că imediat ce ne decuplăm de la reţea,  
devenim aproape neajutoraţi.  
Am prefera să ne conectăm creierul  
direct, prin Neuralink.  
Mie chiar nu-mi pasă de cursa nebună,  
nici de amorţeala sărbătorilor. Eu cred că mai e ceva,  
peisajul uimitor de revistă iehovistă  
în spaţiul îngust dintre blocuri.

În seara asta o să închid ochii odată cu ei,  
vom invoca relaxarea totală şi căderea în inconştienţă,  
egali în chinuitorul joc de eliberare a grijilor  
din maldărul de griji –  
beţişoare fluide, Marocco.