Noi în lumea asta nu ne găsim locul.

În noi se dă marea luptă, fiare suflând gaze rare.

Noi trebuie să ieșim din păpușeria fractalică,

noi trebuie să înțelegem lehamitea regizorilor tehnici

la spectacolul Prosperitatea.

Noi nu vrem progres liniar, noi vrem să fim strombulinzi.

Între mine și eu, peliculă vânătă.

Între mine și ei, fibră optică și dezacord.

Surioară, ai grijă de mine.

Patrulez între garduri vechi din prefabricate, în depozitul de paleți putrezi.

Surioară, am suferit nedreptate și m-au pus paznic peste ea,

cât durează contractul eu nu pot pleca.

Am nevoie de mângâierea ta.

Surioară, în capul meu sfârâie titireze, gușe de porumbei

în ritualul curtării, sfârâie o pată toxică de ulei.

(La nemți, pasiunea vine din Leiden, plicticos oraș olandez.

Leidenschaft.

Decât așa, mai bine livrarea mereu amânată.)

Am văzut expansiunea disperată dinspre periferii,

bogăția culturală a năpăstuiților la pachet cu toată nefericirea.

Am văzut reacția establishmentului:

o doamnă ridicându-și oripilată fustele

când șobolanii au apărut pe promenadă.

Noi nu ne găsim locul aici, suntem damnați.

Urmărim focarele migrației cu sufletul la gură.