Astăzi uşile rotative

lucrează la capacitate maximă,

separă şi apoi scuipă oamenii

în malluri, bănci şi corporaţii.

Blonde platinate care poartă la gât

un şir sclipitor de zerouri,

bărbaţi ce-şi duc în palme cravata

ciopârţită cu foarfeca de angajatori,

oameni care şi-au lăsat corpurile

astrale drept garanţie pentru un credit în euro,

directori în jugularele cărora

patrulează peşti piranha, şi

eu, refugiat într-una dintre uşi,

încercând să rămân aici,

să nu fiu aruncat în niciuna

dintre lumile în care

nebunii şi întârziaţii mintal

şi-au reunit forţele

pentru a desena pe hârtie milimetrică

matriţele care vor da formă şi consistenţă

dorinţelor noastre.