Vis cu anima

Am visat că mă luptam cu tăcerea ta.

Ia-mă de mână, îți spuneam și încercam

să mă lipesc

de geaca ta ușoară de vară în culori hippie.

Iartă-mă, tăcerea mă face agresiv, competitiv.

Focul prin frecare e specialitatea mea.

Ia-mă de mână, ajută-mă să alunec

în masele de apă compactă, lasă-mă să plâng

lângă coralii obosiți. Alunec, animal romb,

negru, bici în loc de coadă. Aspir nisip

și sub el nu găsesc decât plastic îmbătrânit

cu deznădejde,

așa cum doar plasticul poate să îmbătrânească.

Am visat că îți dorești să mori – luminile de ghidaj sunt extrem de ușor

de urmat, îmi spuneai,

chiar dacă aura lor este de-a dreptul

machiavelică.

stăm câte cinci sau șase la adăpost de căldură

pentru bătrânul mascul ziua e *drang und drang*

*und pepsi*

fiul verifică ușilor totul să se închidă etanș

noaptea tot el setează curenții de răcire

pierdut în hectare de mentă somnul să-l poarte

către desene în lan aburind eteric

în mijlocul lor pregătit să înfigă țărușul de rodiu

este readus la realitate de vaierul motocoasei

fiica bătrânului mascul are tatuată pe claviculă

deviza antică *ne quid nimis* joacă ofilită pe persane

cu copilul în plină devenire goe sau goa cine știe

iar bătrâna mamă gătește intrând pe făgașul

rapului mistic acompaniat de nepot

(monorimă-n -icii)

am întrebat-o pe fiică de ce

bătrâna ei mamă nu tace? pentru că nu poate

sau pentru că asta e revolta ei o formă

de imunizare orală furie subminată de haos

stăm câte cinci-șase la adăpost de căldură

tătic *fashionist* rătăcit la țară preocupat

de curățenia corporală urmăresc roza poluanților

austrul înfiripă adulter și complicații amoroase

o întreb pe fiica bătrânului mascul ce-ar fi dacă

ne-am îngropa glandele sexuale la rădăcina unui nuc

ce-ar fi dacă ne-am iubi ca doi copii