aici se fac corecţii zilnice

ca totul la tine să ţi se pară perfect

aici se reglează tonul vocii

coordonatele următorului pas

aici cânţi che sera sera

dansezi ca în trupa lui diaghilev

răsfăţul de sine se confundă

cu schimburile celulare

aici e reflexoterapia de mall

aici se pun în balanţă banii şi laşitatea

umbra te târăşte pe tine

aici e înainte să fi fost cuvântul

e senzaţia şi siguranţa propriei pieli

doamna moarte e amnezică

catastrofele sunt negate vehement

răul e o vibraţie plăcută

aici e secretată saliva

aici îţi spui ce trebuie să faci

aici te menajezi

aici te menajezi

aici aşteptările cresc proporţional cu

haosul

te pierzi de tine şi nu te caută nimeni

acolo departe

în tine

aproapele meu

sunt toate acestea

multiplicate şi mixate la nesfârşit

vocea şi gesturile tale se nasc dintr-o încleştare metalică

hey buddy u needa ride?

no I prefer to walk alone thru the desert

the coyote’s howl in my ears