aceleași fațade coclite de vânturile aspre din balcani

ici-colo tivul de platină al noului secol

rezumat amar al corupției și nepotrivirilor materiale

dincolo de ferestrele izolate cu folie de aluminiu

și perdelele sintetice încerc să ordonez

cărți aranjate în trepte poate reușesc să ajung la tata

apusuri mexicane și urlete în mașină

nimic înainte nimic după

un răgaz între două valuri de caniculă

nori în care copilul ghicește broaște râioase și pistoale

acum știu că sunt fiul unei frumoase acuplări

a unei continue și aparent fără de sfârșit îndepărtări

dintre principiul feminin și cel masculin

iar asta îmi strânge stomacul într-o menghină

degeaba mă plimb în curte cu urechea la

fetița din capitală scăpată la țară care imită sfidător și haotic

mișcările unei vedete pop amenințate

dacă nu vii la masă jar mănânci

dar cum să mănânc dacă mă doare stomacul

oriunde aș întoarce capul oriunde m-aș duce e la fel

alunec dintr-o situație în alta flic-flac

în luxații ușoare situații gata să scape de sub control

între ziduri portocalii sub veghea semitrează

a behemoților ciobănești

dansează haotic sub norii fantastici

gata să scape de casnica beletristică și grohotișul social

de românia

deasupra căreia plutește zumzăind suav

flamura avionului superbet