te idealizez

sunt deposedat

mă reped la tine cu vorbe şi gesturi

care nu sunt ale mele

am rare momente de luciditate

ştiu cum ar trebui să mă vezi

sunt interfaţa pe care

îţi scrijeleşti viziunile

mă ţin după ele

ca un câine după stăpân

corectez din mers

funcţionez după schema logică

a fricii

că voi fi din nou respins

te idealizam

azi nu sunt nici dezamăgit

nici vrăjit

azi împarţi sandvişul cu mine

te cerţi cu prietenul tău la telefon

azi furnicile îşi ating prelung antenele

decizi că nu vei locui nicăieri

mai mult de un an

azi mă uit la sandalele tale de plastic

te-ai jucat toată ziua în curtea blocului

ai praf între degetele de la picioare

ţi s-a rupt o baretă

azi am înţeles

bătăile inimii mele semănau

cu ceea ce face un băiat

care nu mai rabdă de foame

bate în masă

cu pumnii încleştaţi pe tacâmuri

şi

trupul meu freamătă

pe melodia râsului eliberator