ai intrat pe uşa joasă

a trebuit să te apleci mult

strângeai în mână şapca de muncitor

aveai geaca aia verde de nailon

cumpărată din piaţă de la ruşi

ai trecut repede prin faţa celor aşezaţi pe bănci

chircit cu paşi lungi de pasăre marină

eu urmam la rând

picasem cu un adversar mic de statură

foarte rapid şi enervant

tot meciul se consuma la mijlocul terenului

nu am avut ocazia să îl atac să ajung

în celălalt capăt al planşei unde stăteai tu

prezenţa ta acolo mă făcea slab

şi într-un fel eram fericit că voi pierde

voiam să pierd cât mai repede

deja mă gândeam ca la următoarele tuşe

să închid ochii când arbitrul face semn să începem

să mă îndrept aşa către adversar să nu mai înţeleg nimic

să nu te mai văd

şi toată puterea din picioarele mele dispăruse

şi simţeam apăsarea aia din tine pe care o ai

întotdeauna când se întâmplă ceva cu

o anumită încărcătură emoţională

de parcă ţi-ar veni să pleci să te ghemuieşti

nu mai înţelegi nimic închizi ochii

pierzi în faţa adversarului

s-a terminat repede

mi-am scos casca ăla

îi sare antrenorului în braţe dă mâna cu toţi

tu vii şi îmi spui nu-i nimic lasă că e bine

acum ai faţa destinsă aşa cum îmi place mie să fii

şi mă bucur şi eu