intru la tine în cameră

tot apari în faţa mea

îmi zâmbeşti ca pisica de cheshire

capul tău devine transparent

culorile marginea pădurii

ochii tăi sunt anulaţi

de trunchiul gros al copacului

tu şi cu ea staţi rezemaţi

de o parte şi de alta

zâmbetul tău se risipeşte

printre crengi

într-un colţ al fotografiei

mâna ei se întâlneşte cu mâna ta

în iarbă

şi e mult sânge în mâinile voastre

şi mult photoshop şi

fructe de plastic pe crengi

şi baloane în chip de animale

vrei să mă culci pe pat

încerci să mă pipăi

degetele tale coboară

picături de apă care s-au răcit

te rog s-o dai jos

tu îmi spui că nu poţi să faci asta

este o icoană cu adam şi eva

de la bunica ta

zumzetul ăsta cald din pântec

mai fin decât ultrasunetele emise

de lilieci urcă spre gât

îmi spui că e pentru un concurs

nimic nu justifică dimensiunile

şi ce caută pe perete

zumzetul se lovea de tine

şi revenea la mine plin de sens

acum nu mai e nimic acolo

eşti prea departe

spui sunt obsedat de geneză

asta era tema!

eşti lipit de perete

ţii o mână la spate

încă o mai ţii de mână

urcă în gâtlej

e ceva imposibil de asimilat

are mii de colţuri îmi sfâşie gura

tu nu vei şti să dai nume fiarelor

nu le cunoşti îndeajuns

te vor mânca de viu

mă trezesc într-un pat gol

ghemuită de frig

luna

e o rotulă ciobită

bănuită doar

în spatele blocurilor