intru la tine în birou îmbrăcat foarte casual o pereche de blugi

rupţi bocanci prăfoşi un tricou verde cu cusăturile pe faţă scrie

good karma şi are desenată pe piept o piatră cu însemne mayaşe

care descifrate înseamnă „atâta timp cât vom fi împreună nu

va avea loc nicio eclipsă de soare” nebărbierit de 4 zile şi cu

rucsacul ăla de armată pe umărul drept

şi zic ce e cu astea şi te ridic de pe scaunul ergonomic mă uit

pe fereastră imediat apune soarele şi tu încă nu ai plecat de

aici? mă aşez la biroul tău îţi închid toate documentele şi

aplicaţiile toate ferestrele chiar şi pe cele cu blogurile unor

tineri poeţi din generaţia 2000 apare imaginea de shut down

de la windows te iau de mâna şi ne îndreptăm spre culoar

ne oprim în dreptul unei reclame şi scriem cu markerul mare

peste oferta pentru abonament sau pe afişul cu Aventura PrePay

descoperă locuri exotice Brazilia Africa de Sud şi Mexic

ŞANTAJ EMOŢIONAL

oais! iulia liftul coboară cu o asemenea viteză încât părul ţi se

ridică şi flutură în jurul capului precum flacăra unei rachete

eşti un personaj dintr-un anime japonez nausicaa of the valley

of the wind ai venit să salvezi planeta eşti foarte hotărâtă şi

nimic nu te poate opri

şi pot să jur că atunci când ai venit ai intrat în lift ca într-o

cabină presurizată care coboară până la o adâncime foarte

mare în ocean unde e întuneric şi frig şi simţurile nu-şi au

rostul şi lumina din tine e lumina unei lanterne care caută ceva

în beznă

şi îţi spun că asta nu o să se ţi se mai întâmple niciodată şi

când trecem prin holul de la parter

luăm toate cheile de la bicicletele portocalii

le desfacem lacătele

strângem toţi boschetarii şi aurolacii din gara de nord şi le

dăm lor bicicletele

va fi ziua cea mai fericită din viaţa lor

vor inhala aurolac la gura metroului se vor plimba cu biţele

prin intersecţie noaptea şi vor crede că sunt biciclete

medicinale şi fiecare are în faţa lui un ecran cu plasmă se uită

la un clip mişto în timp ce pedalează

şi sunt cu toţii în apartamentele lor din new york la ultimul

etaj al unor zgârie-nori sângele şi banii sunt ai lor şi curg aşa

cum vor ei aşa cum şi străzile de sub picioarele lor ca nişte

râuri de lavă sunt ale lor

şi vom pleca din faţa sediului orange râzând cu tripul ăsta în

minte şi vom ajunge la MŢR

şi vom îmbrăca toate costumele populare pe rând şi vom face

câte o nuntă în fiecare aşa vom întări legătura aşa vom simţi

ceea ce a simţit brâncuşi când a turnat coloana infinitului

şi când se vor termina toate nunţile

ne vom muta cu mare fast în casa ţărănească de la primul etaj

al muzeului

vom sta pe prispă să ne uităm ore în şir la lacul din munţii

făgăraş la ochiul albastru senin al mării mediterane cel care

clipeşte primul pierde dacă ieşim pe uşa din spate în buenos

aires dacă accesăm ieşirea de incendiu pe un fjord din norvegia

la apusul soarelui pistruii tăi vor avea culoarea murelor sălbatice

şi ochii vor deveni puţin oblici lapona enigel iar dacă folosim

trapa numărul trei de sub noi ne vom trezi în ţara lui oz unde

omul de tinichea a primit o inimă nouă prin transplant de la un

dansator de flamenco leul are curajul lui richard inima de leu

sperietorii îi iau foc încheieturile din paie de ovăz deschise la

culoare fragile şi camerele inimii scobite în coajă de bostan

iluminate ca nişte lămpi cu gaz explodează când te îmbrăţişează

şi îi zboară pălăria

biet redneck secerat de glonţul unui soldat unionist în războiul

civil dintre inima ta şi inima mea

soldatul dă din cap liniştit (pe neaşteptate cuprins de un moment

de pace lăuntrică pierdut pe un câmp de luptă atemporal unde

încă se mai recurge la spionaj şi contraspionaj tehnica învăluirii

minarea terenului gaze lacrimogene incendieri disperatele lupte

corp la corp) scuipă tutun şi zice damn i almost missed it!

dar noi preferăm să nu ieşim pe nicio uşă

stăm la masa din bucătărie eu cu o omletă făcută de tine în faţă

tu cu cana de lapte termosensibilă în mână o şuviţă din părul

tău este prinsă la geam jumătate din ea flutură afară în vânt ca

flacăra unui balon cu aer cald şuviţa ta este propanul şi heliul

kerosenul şi toţi combustibilii uşori care te fac să zbori

şi eu îţi povestesc toate astea la masă şi râdem şi casa se învârte

cu noi sparge marginea câte unui nor alb

dacă ne uităm afară pe geam vedem pedala wah-wah cu care

jimmy hendrix dă corzilor o răsucire imposibilă îl invocă din

nou pe The Big One

să vină să ne ia cu el acolo unde ayahuasca înfloreşte în ţeasta

băştinaşilor acolo unde frunzele de marijuana sunt fractalice

acolo unde opiumul din barometre nu coboară niciodată sub

760 de mm acolo unde oamenii concep gemeni şi tripleţi pe

ecstasy acolo unde cocaina sparge creierele ca pe nişte fiole

cu adrenalină acolo unde heroina îţi provoacă un orgasm mai

puternic decât orgasmul colectiv al unui grup de delfini al unui

recif de corali acea pastă fluorescentă care acoperă oceanul

ejaculare care durează câteva zile acea cursă nebună a globulelor

roşii de la mâna îngheţată de emoţie la buzele crăpate scurta

fuziune cu sexul scurta fuziune cu inima oh echivalentul a

câte grame de uraniu îmbogăţit este inima mea câţi megawaţi

produce inima mea pe secundă ca să te încălzească pe

dinăuntru

ce voinţă face ca inima asta să bată fără oprire timp de aproape

un secol

cine suflă aer şi cântă mereu la cimpoiul ăsta cine este acel

bărbat în kilt care aleargă liber pe crestele munţilor scoţieni

aleargă pe pătrăţelele roşii şi negre viaţa şi moartea sângele şi

apăsarea teribilă a vidului din afara corpului meu care îmi face

pielea şocant de albă starea de veghe şi coma starea de veghe

şi coma când ne ţinem de mână când îţi spun că îmi plac sânii

tăi când te pătrund şi tu eşti mai alunecoasă decât o vidră mai

alunecoasă decât un peşte-spadă şi mai hrănitoare decât un

cordon ombilical şi mai pierdută decât copiii de aruncat ai lui ryu

cine suflă aer şi cântă mereu în casa care pluteşte deasupra

lumii deasupra norilor câştigând altitudine faţă de timpul care

ne împresoară ca o atmosferă poluată de cianuri care ne

perforează plămânii şi memoria şi voinţa şi sexele şi ochii

calzi şi mâinile neîndemânatice ca nişte mânji ce abia învaţă

să meargă pe noile noastre trupuri pe noile noastre zone

senzitive coboară în pori în găurile negre care absorb materia

şi energia dorinţa şi plăcerea

şi mânjii cresc îi îmblânzim pe stepele rotunde ale asiei

galopează sar peste toate obstacolele puse de minte cartoane

imprimate cu logouri obsesii şi meme galopează pur sânge

arabi printre boschetarii cu biciclete portocalii galopează pe

strada pustie din bucureşti şi radu cosaşu se uită după ei şi ştie

că nu vor ajunge niciodată la locul unde se fac filmările ştie că

vor scăpa şi vor galopa mai departe ca acei cai de pe caseta lui

amelie fabuloasa amelie amestecaţi printre participanţii de la

turul franţei şi genghis khan ar ajunge până la marea caspică

chiar de ar avea ponei în loc de cai attila ar ajunge pâna la

oceanul atlantic chiar de ar avea doar măgari chiar dacă asta

l-ar umili cumplit

şi în fiecare celulă a mea se strecoară un cal troian plin de

hormoni care au crezut că aici este cetatea celor care te-au

răpit că aici te vor găsi şi odată cu venirea nopţii ei ies şi te

caută îmi incendiază carnea te caută în fiecare colţişor şi mă

fac să mă trezesc noaptea îmi dau halucinaţii în care sergentul

hartman din full metal jacket îmi urlă repetat în faţă You little

scumbag! I got your name! I got your ass! You will not laugh!

You will not cry! You will learn by the numbers. I will teach

you! Now get up! Get on your feet! şi să nu mai pot adormi

(someone falls to pieces sleeping all alone cântă chris cornell

în clipul de pe youtube care se încarcă încet în spatele acestei

ferestre de mess o perfuzie cu sânge donat de un sudor grupa

sanguină zero care potrivit unor teorii nutriţioniste ar reprezenta

prima grupă sanguină sângele vânătorului sângele sălbaticului)

să nu mai pot adormi îmi repet că trebuie să reuşesc cu orice

preţ ies afară îmi aprind un camel şi uite caravanele de cămile

pe drumul mătăsii care este labirintul de puf din jurul buricului

tău

şi suntem din nou la începutul poveştii apostolul pavel îşi

înmoaie pana în cerneală şi începe să scrie cu o limbă de foc

deasupra capului scrisoarea către corinteni