eu nu duc greul vieţii

confruntat cu vederea aceleiaşi

ferestre aceleiaşi lumini

îmi pierd cunoştinţa

în fiecare dimineaţă

întreabă-te tu în locul meu

ce se întâmplă cu setul de mişcări

necesare aşezării în capul oaselor

împăcării cu sutele de articole vestimentare

şi unde se vor concentra în timp

ce durere şi neputinţă vor naşte

eu nu vreau să duc greul vieţii

când aud de termene

inventez basme în care timpul

a fost odată ca niciodată

când aud de scris rapoarte

desenez bastonaşe ca în clasa întâi

îmi fac dreptate mă fac ascultat

prin leşin autoindus

întreabă-te tu în locul meu

de câte ori s-au lăsat impresionaţi

de câte ori au semnat în locul meu

palatul iritat de la dulciuri

îmi aminteşte cel mai bine de urlet

de revoltă îmi aminteşte lupta

cu o pătură prea mică pentru mine