devorez membrele tinere în căutarea

spontaneităţii care le animă

înghit scâncetul de căţeluş al entuziasmului

mai urât decât saturn în invidia şi disperarea mea

diferenţa dintre o imagine în ape

şi a înota dezbrăcat în ocean ilustrează perfect

distanţa dintre bucuria mea şi a lui iar petele de tanin

persistă pe retină mult după ce visez

e imperfecţiunea amărăciunii mele

nimic nu e definitiv poate doar câmpul energetic

ce hrăneşte sângele nostru roşu ca sfecla cu gust de pământ

împingând nutrienţii către apogeu

în ritm lâncezitor

câmpul doar câmpul trimite tera după tera

de fericire şi durere

în eterna copilărie

atunci când uităm repede

el infuzează confuzia dintre stări

distorsionată şi acaparată la tot pasul de cele primare

arătări imersate până la ultima celulă

în iniţiativa permanentă

declanşând haotic şi orbeşte

puţina noastră putirinţă