am să mă urc pe barajul unui lac

am să-ţi formez numărul

o să pun telefonul jos pe beton

şi o să sar în cap

tocmai pentru că nu mi-a ieşit niciodată

tocmai pentru că mi-a fost mereu frică să fac asta

e nevoie de ceva violent

eschiva superbă a trupului în aer

ezitarea superbă a degetului tău

suspendat între butonul verde şi cel roşu

în imaginaţia mea stângace

în căderea mea la fel de stângace

voi lovi suprafaţa apei cu pieptul

alo?

e nevoie de o lovitură puternică

pentru a schimba urâta deprindere

a inimii de a linge lasciv coastele

voi lovi suprafaţa apei cu burta

alo?

e nevoie de o lovitură puternică

pentru a anihila senzaţia de plutire

alo?

vei auzi

doar un plescăit uşor ca al unei broaşte

ce sare în apă de pe o frunză

sau doar liniştea

şi vei şti că din momentul acesta

sunt împăcat cu situaţia

luptând pentru o gură de aer

dar împăcat cu situaţia