am încercat încă o dată

să fiu tabula rasa

în ceea ce te priveşte

diana

să acopăr cu valuri de endorfină

gesturile tale

să asociez rârâitul tău cu

îndârjirea naivă a unui băieţel

să fiu atât de convins

că am pătruns în intimitatea ta

încât să mă cuprindă

panica post coitum

să mă întreb

cât timp voi mai putea iubi limba ta de pisică

pieptul tău plat

am trecut prin cartierul

în care ai copilărit

am trecut prin diapozitivele

3D în care tu apăreai

în diferite ipostaze

voiam să fac şi eu parte

din copilăria ta aşa că

ţi-am povestit că tata

lucra la termocentrală

şi s-a urcat cu mine

până în vârful furnalului

voiai să faci un film documentar

dar nu găseai subiectul

îmi dădeai citate din grierson

actorul „original” şi scena „originală”

sunt călăuze mai bune decât

echivalentul lor ficţional

fă un film despre mine

întoarce-ţi obiectivul spre mine

filmează am urlat

aceasta e plăcuţa pe care

am trimis-o noi pământenii

în spaţiu în speranţa că

o civilizaţie superioară

- – - – - – - – - – - – - – - – -

am încercat încă o dată

să fiu tabula rasa

pentru tine

diana

să uit

că m-am simţit ca atunci când

vrei să vezi cu ochii tăi tărâmul

din o mie şi una de nopţi

şi în locul lui

descoperi un deşert

plin cât vezi cu ochii

cu sonde petroliere