invidiez felul în care lumina trece

prin frunze şi le aprinde

xeroxarea lentă a razelor

aşa cum mergi în spatele meu

şi ştiu că te gândeşti la mine

fericirea seamănă cu fenomenul capilarităţii

nu înţeleg de ce se ating aşa frunzele

atunci când bate vântul

încerc să dau o semnificaţie mişcării

şi nu înţeleg refuzul neuronilor de a

interacţiona în acest moment

când ne uităm unul la altul

cuprinşi de căldura sacilor de dormit

închişi până la gât