ar trebui să mă vezi acum

cojesc fructe

ce nu reuşesc să cojesc mănânc

am încercat mai multe cuţite

sunt murdar de zeamă până la coate

m-am stropit pe piept şi pe picioare

şi printre fructele tăiate cu toporul

oxidate am un moment de sublim

cu o piersică s-a curăţat uşor

se roteşte în palmă aproape singură

mă gândesc la

copil cojind un fruct

în haine de sărbătoare

nu se ştie ce probabil un fruct care

de obicei nu se cojeşte

ţie nu-ţi place coaja piersicilor

ţi-e frică de apa adâncă

dormi întotdeauna în tanga

şi pantaloni de trening

nu-ţi place să călătoreşti cu spatele

în mijloacele de transport

dar tu nu eşti aşa

toate astea nu au nicio legătură cu tine

la capătul vieţii tale e o femeie rigidă

ea te-a învăţat ce să faci când întâlneşti

necunoscutul cum să opui rezistenţă

poate acolo e un element vital şi accesul

ţi-a fost blocat fără să-ţi dai seama

la capătul vieţii mele e un bătrânel neîndemânatic

a încurcat firele din cap de câte ori

am vrut să mă comport ca un bărbat

mă uitam de pe banca de rezerve

cum alţii valorifică timpul şi acţionează în locul meu

vegetam de frică

toate astea nu au nicio legătură cu mine

eu nu sunt aşa

dar cum? nu-mi vine în minte nimic

ca şi cum momentele bune

ar fi atunci când dumnezeu are reverii

pe care le alungă imediat

baloane de dialog încărcate cu tot felul de

prostioare frânturi

mi-am amintit că inventam

de dinainte poveşti să ţi le şoptesc

la ureche când facem sex

dar niciodată nu mi-am bătut capul să descopăr

ce eşti tu pentru mine

half-life second life life extra life

oxidare fulgerătoare tandreţe când le ţin în mână

felul în care se sparg când le amestec cu mierea

sper să-ţi placă e salată în toată regula