copilul impertinent trebuie pedepsit

şi puhoaiele care se vântură nepăsătoare

pe culoarele comerciale în piuit de peruşi

în vântul fierbinte ce poartă scaiul vânăt

ahtiate după abundenţa produselor

efectul anticipat

al aglomerărilor de materiale inedite

purtate de hula libertăţii

frumuseţea rupe zăgazul

secreţiile curg feţe mânjite

alergii şi energii

puhoaiele sătule ar trebui şi ele pedepsite

prietenii imaginari ai copilului

(sexi toxi şi baxi)

conduc maşini agresive

ar trebui pedepsiţi şi ei

dar cum?

oamenii ar trebui lăsaţi să se descurce

fără dragoste fără bani

(mă simt înstrăinat

povesteşti altcuiva ce-ai văzut

pe reţele)

ce se întâmplă cu noi în piesaj

reproducere chici după chici

după chici

şi ce se întâmplă cu peisajul

natura e pe punctul de a deveni

cea mai absurdă şi urâtă aplicaţie

e suficient să urmăresc reflexia răzătoarei pe perete

tremurul imprimat luminii de mâinile ei

să mă uit la fiul meu care încearcă să fenteze o flotare

şi apoi fără nicio trecere

face faguri homemade din miez de pâine

îi aruncă în borcanul cu miere şi-i lasă acolo

suficient ca să ştiu ce simt