ai crede că sunt stelele călăuzitoare ale poporului

ai crede că sunt comete

aşa de frumos cad

şi acoperă pământul nostru

rouă colorată strident

made in west

sunt hale şi hipermarketuri

împachetate în folie de plastic cu bule

învăţătoarele şi profii

trimit copiii la practică

să strângă foliile de pe hale

îi învaţă cum să îşi facă din ele

haine şi perne

îi pregătesc pentru viaţă

părinţii sparg băşicile la locul de muncă

şi se gândesc la salariile lor

apoi într-o zi halele şi hipermarketurile

dispar ca nişte ozeneuri

şi oamenii rămân cu fâşii întregi

de aer şi plastic aer şi plastic

familiile stau în bucătăriile lor

sparg băşicile şi tac

aşteaptă să se întâmple ceva

încă o minune doar una