o sută douăzeci la oră

pe segmentele în linie dreaptă

lanuri de floarea soarelui

abia trezite din narcoza

celor 8 ore de întuneric

galben aprins aproape murdar

pământ în mișcare oscilatorie

printre rânduri

până la turnurile de răcire

patru zeloţi și diafana lor ocrotitoare

parcă abia ieșită din adolescenţă

pregătiţi să-și îmbogăţească sufletul

cu muzică nouă

senzaţia de certitudine cât de cât

că vom fi aici și peste 20 și peste 30 de ani

și cât de mult se vor mai diversifica

până atunci firele ce ne leagă de lume –

înșirate pe ele

steguleţe jingfan cu rugăciuni

scrise pentru slava și eliberarea

sufletului nostru