părinţii mei

sunt idoli de piatră

sculptaţi în fotolii

învăluiţi în lumina albastră

a televizorului

eu îi rog

să îmi dea iubire

ei îmi dau de înţeles că

focul încălzeşte

masa e pusă

patul va fi desfăcut

eu vreau să ascult

pildele lor grăitoare

mă cheamă

alături de ei

în faţa televizorului

eu mă pregătesc să ies

cer binecuvântare

şi putere

ei cu ochii întorşi spre tv

văd pericole prevăd capcane

îmi spun să mă feresc

îi implor

să se întrupeze încă o dată

să facă minuni

să salveze lumea

piatra plezneşte

pe feţele lor

pierduţi în lumina albastră

a televizorului

idoli de piatră

mici şi obosiţi