boxele bubuie proptite în ferestrele căminului

la duşuri băieţii fac ski nautic pe săpunuri

luminile oraşului o colonie de bacterii sub microscop

hei! ne vedem la 10 la teleferic?

pe cer trece un satelit şi prin el

se descarcă acum o enciclopedie a sărutului

sau poate kama sutra un loc nedefinit

din pântecul tău intră în fibrilaţie

sâni reci atârnă deasupra oraşului

luminile de pe furnalul CET pâlpâie intermitent

un montagne russe undeva sinusoida ţipetelor

descompusă de vânt pe segmente

cu tuburi de spray cât nişte extinctoare

studenţii şi studentele îşi sting corpurile incandescente

apoi sărută posterele lipite pe uşă

pe monitoare scrie game loading… please wait

acum paznicul doarme telefericul va fi doar al nostru

cablurile vor şuiera vom urca pe spinarea acestui

animal adormit în poziţie fetală acolo sus

mă voi scufunda în tine ca un mormoloc

în culcuşul său de mâl lipicios

carnea ta va visa lichefiere dezintegrare

luminile oraşului ne vor învălui trupurile istovite

într-un strat de cristale mâzgă şi miere