noua ordine mondială îi este impusă individului

de la vârsta de trei ani sau poate şi mai devreme

prin reducerea lumii materiale la scara jucărie

la melodii obsesive şi alte storcătoare de serotonină

prin puterea maşinăriei de făcut clovni

noua ordine inoculează exasperarea de divă

dragostea pentru o repetitivitate stupidă

kilometri pătraţi de pop it de aici până la succesele

de box office ale studiourilor de animaţie

să susţină oare iluminările de acum

dezechilibrele de mai târziu

creierul scindat între modelele fericirii

excitaţia nerealistă care poartă maturii blazaţi

pe deasupra indicilor financiari

noua ordine mondială împotriva entuziasmului inocent

sediment după sediment faţetă cu faţetă

după limpeziri repetate strâns între chingile algoritmului

entuziasm cucerit de design

materializat la rându-i în hale şi pivniţe

unde mâini micuţe asamblează şi montează

microchip cu microchip

în măruntaiele întunecate ale ursuleţilor

*Imaginea din deschidere este un fragment din copertă cărții.*