5 minute până sună ceasul

sub unghia degetului mare de la picior

se roteşte becul roşu al unei sirene

urechea înregistrează fojgăiala sângelui

amplifică sunetul îţi spui amplifică-l

şi o să se spargă geamurile şi monitoarele

o să se dărâme clădirile cu birouri

poţi să duci cursorul unde vrei

niciun semn de viaţă sub piele

îţi iei doza zilnică de cofeină

aşa cum

mutilaţii îşi scarpină adesea

membrele fantomă

câteodată te mai duci la baie

dar nu te uiţi în jos

când te întorci să tragi apa

ţi-e frică să nu descoperi

în loc de rahat

cabluri electrice