parapantele se deschideau

la sute de metri deasupra oraşului

asemenea unor flori presate

care prind din nou viaţă

a sunat ca o mărturisire

ştiţi copii

vreau să mă dau şi eu

odată

cu parapanta

dacă m-ar ajuta cineva

poate aş reuşi

dădea legumele prin răzătoare

viteza şi ritmul se încadrau

în parametri normali

atunci eu şi cu soră-mea

ne-am concentrat privirile

spre un alt punct ne aşteptam

ca din clipă în clipă

să răsară rizomi

din capul ei moale şi ofilit