hoinăreşti pe rep

un let it be

la chitară electrică

şi acid în piept

urmăreşti fără să vrei

băiatul cu florile

de la o masă la alta prin baruri

ai nevoie de reacţii

arătătoare lipite de cupluri

beţivi ciocnindu-şi burţile

într-o semiîmbrăţişare

de mascote din pluş

las’ că ştiu eu

le-ai furat din cimitir

aştepţi să se ducă naibii

tot sistemul ăsta

care ţine în echilibru

indiferenţa şi disconfortul lor

de data asta unul dintre ei

se întoarce cu spatele la ceilalţi

alege şi plăteşte florile

te bate gândul să te bagi şi tu

îţi va aduce inspiraţie satisfacţie fiori