o serie de vise care intensifică sentimentul autonomiei

alunecare iute ca vântul pe rollercoaster în promiscuitate

noaptea e mirifică sexul încasează pumnii dorinţei

ca un aparat de box. bâlciul e arhiplin

bărbaţii sunt tineri şi dornici să se descarce.

apoi bagajele faţa ei mahmură ochi strălucitori

prin încrengătura încărcată cu rimel a genelor

nu e altceva decât bucuria că am putea fi împreună

dar niciunul nu face nimic în acest sens.

la blocul ei există şi o rampă

e exact ca-n vis dar la o scară mult mai mundană.

o ajut cu bagajul. după ce cobor la metrou

îmi zăresc reflexia geaca mea de puf şi pulovărul de tătic.

m-am îndoit şi m-am simţit stingherit

când am încercat să mă închipui proprietar.

poate şi pentru că era o zi mohorâtă cu nori de iarnă

şi betonul are atunci cel mai arţăgos aspect.

m-am gândit doar la răzuire cu şpaclu raşchetare

la toată vânzoleala. vocea socrului şi a cumnatului

umplând încăperile goale: hai să ducem molozul!

va trebui să-mi asum responsabilitatea pentru hazard

şi-n numele celorlalţi să urmăresc mereu stabilitatea familiei.

va trebui să înţeleg că pentru maturitate

dance dance revolution e mai sokosoko muzukashii

(adică fără îndoială mai greu decât nivelul elementar.)