breteaua rochiei se răsuceşte ca o foiţă de ţigară

ezită în locul în care umărul e cel mai rotund

unde se strânge toată lumina zilei

îmi văd propriul chip zâmbind în el

e o bilă de cristal în care hedoniştii îşi pot ghici viitorul

trupul tău gol în iarbă este ceva ce nu poate fi priceput

cu degetele

am acelaşi sentiment ca atunci când am asistat

la primul experiment

din laboratorul de fizică în clasa a şasea

gropiţa dintre clavicule se umple de pulsul tău

aşa cum un lac secat se umple de apă vara

când plouă torenţial

degeaba se ridică tendoanele care pornesc

de acolo spre gât

ca două baraje

şi aluniţele se rotesc scene de documentar în care

nopţile înstelate date pe fast forward

eu trec printre ele cometa hale bopp

sângele a ales deja calea greşită

sectanţii lui aleargă

să vadă minunea ascunsă sub palmele tale lipite de piept

scobitura unde se întâlnesc coapsele cu gambele

seamănă cu litera H

H de la haşiş de la H al lui Rimbaud

Sa solitude est la mécanique érotique, sa lassitude,

la dynamique amoureuse

şi

O terrible frisson des amours novices

o pâine caldă însemnată cu H

pâinea cu care plecau la drum eroii din poveşti

pentru a ajunge în parcul acvatic dintre picioarele tale

la toboganele cu pante ameţitoare

şi pot vedea deja la capătul lor

dreptunghiurile de ciment cenuşiu

bazinele fără apă iubito