când ai căzut pe scările de la okian

mi-am amintit de căzătura mamei

mă aşteptam să simt emoţia

aceea intensă dar nu a fost să fie

ca şi cum fraţii wright ar fi construit

un aparat cu aripile prea mari şi

încercarea lor ar fi rămas în istorie

ca o ciudăţenie a inventicii

s-au adunat cu toţii în jurul tău

toate animalele mici şi enervante ale pădurii

aflate sub efectul unei supradoze de empatie

albă ca zăpada şi ţi-au ridicat cu evlavie

şalul şi geanta de pe jos şi ţi-au luat

durerea cu lăbuţele lor moi

iar eu am rămas deoparte

pentru că eu te-aş fi ajutat altfel

eu i-aş fi împins pe toţi la o parte

mie nu mi-au plăcut niciodată

ong-urile şi acţiunile caritabile

tu arătai ca scoasă din cutie

chiar şi după ce ai căzut

tu nu ai pierdut

ţie nu ţi-a lipsit

nu te-a durut

niciodată nimic

mi-am dat seama

că arăţi ca scoasă din cutie de când te ştiu

îmi venea să te împing pe scări

dar mi-am amintit de fraţii wright

şi de ciudăţenia

cu aripi supradimensionate