nervii mei pluteau în jurul lui

cili care nu văzuseră niciodată lumina

îi măsuram nivelul agresivităţii

aciditatea transpiraţiei

creierul meu era paralizat de lovitura

unei bare de metal apărute din întuneric

vedeam doar planuri de evacuare a clădirilor

mergeam în spatele lui

îl filmam dădusem zoom pe ceafă

pielea şi tendoanele zvâcneau

era o crisalidă în plină transformare

o să se întoarcă fulgerător

faţa lui va fi de nerecunoscut

şi mă va întreba

ce vrei?

am aşteptat să ieşim din pădure

să ne întoarcem printre oameni

am aşteptat să se întunece

de ce nu te-ai despărţit de mama?

l-am întrebat izbindu-mi capul de bara de metal

apărută din întuneric

l-am întrebat încă o dată

de ce mai stai cu ea dacă nu o iubeşti?

tata a scos un sunet slab de cremene

nu e chiar atât de simplu…

tot drumul spre casă

nu am auzit altceva

decât scârţâitul unei armuri

ce se dezmembrează încet