Din cauza mea,

profii plutesc ca astronauţii

prin sălile de clasă,

cu tuburile de aer pe terminate,

legaţi de un picior al catedrei

în gravitaţia zero a râsului.

Din cauza mea,

bătrânele prizează cocaină

înainte de a ieşi la plimbare

ca să fie mai agresive.

Din cauza mea,

cei din fosta mea gaşcă trăiesc

în reclamele pentru coniacul Unirea.

Ei îşi ridică şi îşi aruncă arătătoarele

ca pe nişte săgeţi de darts

spre primul Dorel care le iese în cale.

Din cauza mea,

şi-au implantat fetele hidrofoare

în glandele lacrimale,

râsul meu le-a făcut să devină

anorexice, acre, bulimice, isterice,

curve şi chelneriţe pe vapor.

Din cauza mea,

oamenii cad unul peste altul de râs

şi se încovoaie atât de tare,

încât trebuie chemaţi cei de la descarcerări,

care abia mai fac faţă.

Din cauza mea

ei stau în faţa televizorului seara

râsul îi transformă în bricege chinezeşti

cu lama ieşită din ţâţâni,

se închid şi se deschid de zeci de ori,

un excelent exerciţiu fizic

pentru un somn odihnitor.

Din cauza mea,

poporul român are

maxilarele cele mai puternice

din lume:

opt ore de râs, opt ore de mestecat,

opt ore în care îşi sfâşie aproapele.

Vocabularul lor s-a redus

la un singur cuvânt: ţac!

Din cauza mea,

ascunşi în ceaţa cadotică,

meşterii cei mari şi ajutoarele lor

împing cu lopata în malaxor

cele 22 de milioane de pietricele de râu.

Ei construiesc o ghenă de gunoi

biologică.

(Eu am râs primul.

Eram cu toţii în pântecul

de beton prefabricat.

Pluteam în apa în care

se spală cadavrele.

Prins în menghina ce păruse

o deschizătură orbitoare

spre altă lume,

am deschis gura să spun ceva.

Râsul ce a urmat

a fost o încercare

de a scuipa apa infiltrată

fulgerător

până în măduva oaselor.

Ceilalţi, păcăliţi de râsul meu,

au izbucnit şi ei în râs.

Pe jumătate născuţi,

pe jumătate înecaţi.

Îmi este atât de ruşine.)