ai mei se uită la ştiri

de douăzeci de ani

în colţul dreapta-sus al ecranului

pâlpâie cuvântul RELUARE

ne aşezăm la masă ca o familie

deşi niciunul dintre noi nu suportă

să fie văzut mâncând

degajăm o vitalitate intolerabilă

în efortul de a asimila

ceva servit de-a gata

smulg linoleumul

mă înfăşor în el mă rostogolesc

ca un cilindru compactor

din bucătărie în bucătărie

până la capătul lumii