uneori când clipesc ochii îmi ies din orbite

și planează prin interiorul navei

ca două sonde spațiale

aș putea cartografia cosmosul cu ei

aș putea vedea două galaxii diferite

în același timp

aș putea intra în contact cu alte civilizații

fără să risc expunerea

m-aș putea întoarce pe Pământ

în timp ce ochii mei ar continua să descopere

noi și noi constelații

oamenii ar crede că sunt orb

însă nu aș fi primul pământean

cu orbitele goale care poate

vedea

mai mult decât ei