pisica mea nu citește ce scriu

dar îmi evaluează textele

în funcție de

căldura corpului

bătăile inimii și alți

stimuli pe care

îi emit

mă pândește când

stau la mașina de scris

și mi se așează

pe piept

sau se cuibărește

în poală

câtă vreme toarce

scrisul meu are consistență

și mă grăbesc să nu pierd

șirul ideilor

iar când se oprește

din tors

știu că e vremea

să ridic degetele de pe taste

dacă sunteți în fața laptopului

sau a mașinii de scris

și aveți

vreo pisică prin preajmă

care nu toarce

ar fi bine să renunțați